CELEX: 32017R1169
Language: lt
Date: 2017-06-26 00:00:00
Title: 2017 m. birželio 26 d. Komisijos įgyvendinimo reglamentas (ES) 2017/1169 dėl tam tikrų prekių klasifikavimo Kombinuotojoje nomenklatūroje

1.7.2017   
               
               
                  LT
               
               
                  Europos Sąjungos oficialusis leidinys
               
               
                  L 170/56
               
            KOMISIJOS ĮGYVENDINIMO REGLAMENTAS (ES) 2017/1169
      2017 m. birželio 26 d.
      dėl tam tikrų prekių klasifikavimo Kombinuotojoje nomenklatūroje
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
      kadangi:
      
                  (1)
               
               
                  siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
               
            
                  (2)
               
               
                  Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
               
            
                  (3)
               
               
                  laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
               
            
                  (4)
               
               
                  reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
               
            
                  (5)
               
               
                  šiame reglamente nustatytos priemonės atitinka Muitinės kodekso komiteto nuomonę,
               
            PRIĖMĖ ŠĮ REGLAMENTĄ:
      1 straipsnis
      Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
      2 straipsnis
      Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. birželio 26 d.
         
            
               Komisijos vardu
            
            
               Pirmininko pavedimu
            
            Stephen QUEST
            
               Generalinis direktorius
            
            
               Mokesčių ir muitų sąjungos generalinis direktoratas
            
         
      
      
         (1)  OL L 269, 2013 10 10, p. 1.
      
         (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
         PRIEDAS
         
                     Prekių aprašymas
                  
                  
                     Klasifikavimas
                     (KN kodas)
                  
                  
                     Motyvai
                  
               
                     (1)
                  
                  
                     (2)
                  
                  
                     (3)
                  
               
                     Rutuliuko formos gaminys (vadinamasis dažasvydžio kamuoliukas), kurį sudaro kieta želatinos kapsulė, pripildyta vandeninių dažų.
                     Gaminys skirtas naudoti kaip dažasvydžio šautuvo (pneumatinio šautuvo, kurio žiotinis greitis 91 m/s) šovinys žaidžiant grupinį dažasvydžio žaidimą.
                     Žr. paveikslus (*1).
                  
                  
                     9306 90 90 
                  
                  
                     Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 95 skirsnio 1 pastabos s punktu bei KN kodus 9306 , 9306 90  ir 9306 90 90  atitinkančiais prekių aprašymais.
                     Gaminys skirtas naudoti kaip dažasvydžio šautuvo (pneumatinio šautuvo, kuris dėl didelio žiotinio greičio priskiriamas 9304  pozicijai (žr. Komisijos reglamentą (EB) Nr. 242/96, OL L 31, 1996 2 9, p. 16)) šovinys.
                     Dažasvydžio kamuoliukas yra pneumatinio šautuvo šovinys, panašus į kulkeles (šratus) arba strėlytes. Todėl dažasvydžio kamuoliukas yra kitos rūšies šaudmuo (taip pat žr. Suderintos sistemos paaiškinimų 9306  pozicijos paaiškinimų A dalies 3 punktą).
                     Taigi pagal 95 skirsnio 1 pastabos s punktą gaminys nelaikytinas šio skirsnio dirbiniu.
                     Todėl jis laikytinas šoviniu ir jam priskirtinas KN kodas 9306 90 90 .
                  
               
            
         
            (*1)  Paveikslai pateikiami tik dėl informacijos.